**‘’ΚΥΠΡΙΑΚΗ ΟΜΟΣΠΟΝΔΙΑ ΚΟΙΝΩΝΙΚΟΥ ΚΑΙ ΑΘΛΗΤΙΚΟΥ ΧΟΡΟΥ’’**

**ΚΑΤΑΣΤΑΤΙΚΟ**

**ΚΕΦΑΛΑΙΟ Α**

**ΟΝΟΜΑΣΙΑ – ΙΔΡΥΣΗ- ΕΔΡΑ – ΙΔΡΥΤΙΚΑ ΜΕΛΗ – ΣΚΟΠΟΙ**

**ΑΡΘΡΟ 1ο**

**ΟΝΟΜΑΣΙΑ-ΙΔΡΥΣΗ-ΕΔΡΑ-ΙΔΡΥΤΙΚΑ ΜΕΛΗ-ΕΜΒΛΗΜΑ-ΣΦΡΑΓΙΔΑ**

**Ονομασία:** 1. **‘’Κυπριακή Ομοσπονδία Κοινωνικού και Αθλητικού Χορού**

**(καλούμενη στη συνέχεια και ως ‘’η Ομοσπονδία΄΄)**

**Ίδρυση :**

**2.** Η **’Κυπριακή Ομοσπονδία Κοινωνικού και Αθλητικού Χορού** ιδρύθηκε στην Λευκωσία την 6/2/2008 ως Αθλητική Ομοσπονδία και κέκτηται νομική προσωπικότητα και αθλητική αναγνώριση, δυνάμει των Περί Κυπριακού Οργανισμού Αθλητισμού Νόμων του 1969 – 1996.

**Έδρα:**

3.Έδρα της Ομοσπονδίας είναι η πόλη της Λευκωσίας, πρωτεύουσα τη Κυπριακής Δημοκρατίας.

**Ιδρυτικά Μέλη:** 4.Τα Ιδρυτικά Μέλη της Ομοσπονδίας είναι τα ακόλουθα 3 Σωματεία:

(α)Schima Sport and Dancing

(β) Swing Latino

(γ) Ακαδημία Αθλητικού Χορού

Έμβλημα:

5. Το έμβλημα της Ομοσπονδίας είναι αυτό που απεικονίζεται πιο κάτω

Σφραγίδα: 6.Η σφραγίδα της Ομοσπονδίας είναι κυκλική, στο εσωτερικό του κύκλου

Και περιμετρικά αναγράφεται το όνομα της Ομοσπονδίας στην Ελληνική

και στην Αγγλική Γλώσσα και στο κέντρο απεικονίζονται μια γυναίκα και ένας άντρας σε χορευτική φιγούρα.

**ΑΡΘΡΟ 2ο**

**ΣΚΟΠΟΙ – ΕΠΙΔΙΩΞΗ ΣΚΟΠΩΝ**

**Σκοποί: 1**

Οι σκοποί της Ομοσπονδίας είναι:

(α) Η καλλιέργεια, και η ανάπτυξη στην Κύπρο του αθλητικού ή/και κοινωνικού χορού και όλων των ειδών χορού γενικότερα και η ευαισθητοποίηση των πολιτών στον πολιτισμό με απώτερο στόχο την συμβολή της Ομοσπονδίας στην πολιτιστική αναβάθμιση του τόπου μας.

(β)Η οργάνωση , εποπτεία και ο συντονισμός των Σωματείων μελών της Ομοσπονδίας, η καλλιέργεια της συνεργασίας, των κοινών δράσεων και της ευγενικής άμυλλας μεταξύ τους καθώς και η παροχή κάθε βοήθειας, στο μέτρο του δυνατού, στα Σωματεία μέλη της Ομοσπονδίας για την προαγωγή και την επίτευξη των δικών τους ευγενικών σκοπών.

(γ)Η επιδίωξη και καθιέρωση επαφών και η καλλιέργεια της φιλίας και της συνεργασίας με Τουρκοκυπριακά Σωματεία ή/και Ομοσπονδίες ή/και άλλες Ομάδες προσώπων ατόμων που προάγουν τους ίδιους ή παρόμοιους με την Ομοσπονδία σκοπούς με απώτερο στόχο τη συμβολή της στη γενικότερη ανάπτυξη της φιλίας και της συνεργασίας μεταξύ Ελληνοκυπρίων και Τουρκοκυπρίων.

(δ) Η ενασχόληση των παίδων και των εφήβων με το άθλημα του χορού και η δημιουργία, καλλιέργεια και ανάπτυξη αθλητών χορού μεταξύ αυτών.

(ε)Η παρουσίαση και η διάδοση του χορού στους μαθητές όλων των εκπαιδευτικών βαθμίδων (δημοτικών, γυμνασίων, λυκείων κλπ) και η φιλανθρωπική προσφορά, σε άτομα με ειδικές ανάγκες και σε κάθε είδους κοινωνικά ιδρύματα, φορείς κλπ.

(στ)Η οργάνωση και η υποστήριξη κοινωνικών δραστηριοτήτων και μορφωτικών εκδήλωσεων, που αποσκοπούν στη διάδοση και διατήρηση των λαϊκών και παραδοσιακών χορών της πατρίδος μας.

(ζ)Η συμβολή στην ανάπτυξη της Κυπριακής χορευτικής παιδείας.

(η) Η εποπτεία της διδασκαλίας του χορού στην Κύπρο και η ευθύνη για την σωστή εφαρμογή των διεθνών δεδομένων ή/και προτύπων (στάνταρτς) και των επισήμων βηματολογιών του χορού, για ερασιτέχνες και επαγγελματίες χορευτές και αθλητές χορού.

(θ)Η εκπαίδευση αποφοίτων γυμναστικών σχολών ή/και ακαδημιών, δασκάλων, καθηγητών και προπονητών χορού σε προγράμματα αθλητικού χορού.

(ι) Η συνεργασία με τους Δήμους, τις Κοινότητες και όλους εν γένει τους δημόσιους φορείς, για την προώθηση του αθλητικού και κοινωνικού χορού.

(ια) Η χορήγηση υποτροφιών ή/και χορηγιών ή/και βοηθημάτων σε χορευτές και αθλητές χορού εφόσον η νομοθεσία, το παρόν Καταστατικό και η οικονομική κατάσταση της Ομοσπονδίας το επιτρέπουν.

Η οργάνωση σεμιναρίων χορού στην Κύπρο και η συμμετοχή σε σεμινάρια στην Κύπρο και το εξωτερικό.

(ιβ) Η οργάνωση και εποπτεία εξετάσεων για τη χορήγηση επαγγελματικών πτυχίων ή/και διπλωμάτων δασκάλων, καθηγητών και προπονητών χορού, καθώς και για τη χορήγηση κάθε είδους ερασιτεχνικού πτυχίου, όλων ανεξαιρέτως των αναγνωρισμένων από τους παγκόσμιους οργανισμούς αθλητικού και κοινωνικού χορού τίτλων εκπαίδευσης ή σπουδών αλλά και η προώθηση των ενεργειών για την αναγνώριση των ανωτέρω πτυχίων ή/και διπλωμάτων, από τη Κυπριακή Δημοκρατία και τους αρμόδιους κρατικούς φορείς.

(ιγ)Η εν γένει συνεργασία για θέματα αθλητικού και κοινωνικού χορού με επίσημους κρατικούς φορείς, με το Υπουργείο Παιδείας και Πολιτισμού, με το Υπουργείο Εργασίας και Κοινωνικών Ασφαλίσεων, με τον Οργανισμό Νεολαίας Κύπρου, με τον Κυπριακό Οργανισμό Αθλητισμού ή/και άλλους.

(ιδ) Η επίσημη αντιπροσώπευση στον Κυπριακό Οργανισμό Αθλητισμού ή/και άλλους αθλητικούς οργανισμούς και η εγγραφή της Ομοσπονδίας ως πλήρους μέλους στις ανωτέρω οργανώσεις και οργανισμούς.

(ιε) Η επίσημη αντιπροσώπευση της Κύπρου σε όλες τις διεθνείς οργανώσεις και όλους τους διεθνείς οργανισμούς αθλητικού και κοινωνικού χορού και η εγγραφή της Ομοσπονδίας ως πλήρους μέλους στις ανωτέρω οργανώσεις και τους οργανισμούς αυτούς.

(ιστ) Η υποστήριξη με κάθε τρόπο των αθλητών χορού της Κύπρου (ερασιτεχνών και επαγγελματιών), που συμμετέχουν σε διεθνή αναγνωρισμένα φεστιβάλ ή/και αγώνες χορού (παγκόσμιους και πανευρωπαϊκούς), εκπροσωπώντας επίσημα την Κύπρο μέσω της Ομοσπονδίας.

(ιζ) Η οργάνωση, εποπτεία και η καθιέρωση των επίσημων παγκύπριων αγώνων κατάταξης (πρωτάθλημα, κύπελλο), εν γένει επισήμων παγκύπριων και διεθνών φεστιβάλ και αγώνων χορού, σύμφωνα πάντα με τις διατάξεις και τους ισχύοντες κανονισμούς των διεθνών αρμοδίων οργανισμών ( ΙDO- WDSF – WRRC κλπ).

(ιη) Η υποστήριξη και η εποπτεία κάθε επίσημης εκδήλωσης στη χώρα, για θέματα κοινωνικού και αθλητικού χορού και κάθε επίσημου αγώνος καθώς και η προώθηση του αθλητικού χορού, ως αναγνωρισμένου πλέον ολυμπιακού αγωνίσματος και η υποστήριξη και εποπτεία αυτού σε όλες τις ολυμπιάδες χορού.

(ιθ) Η οργάνωση, η εποπτεία, η υποστήριξη και η συμμετοχή σε διεθνή και διακρατικά φεστιβάλ και αγώνες χορού στην Κύπρο και στο εξωτερικό, με στόχο την προβολή του κυπριακού πολιτισμού και η καλλιέργεια του σεβασμού και της φιλίας μεταξύ των λαών.

(ιι) Η οργάνωση, η εποπτεία, η υποστήριξη και η συμμετοχή σε φεστιβάλ και αγώνες χορού που διοργανώνουν οι κοινότητες του κυπριακού λαού, με στόχο την προβολή του κυπριακού πολιτισμού.

(ιια) Η υποστήριξη, η εποπτεία και η κατόπιν σχετικού αιτήματος αναγνώριση κάθε είδους φεστιβάλ η άλλης εκδηλώσεως χορού ή αγώνος χορού, στην Κυπριακή Δημοκρατία.

(ιιβ) Η οργάνωση τηλεοπτικών μεταδόσεων των αγώνων χορού και ή με κάθε τρόπο διάδοση του αθλητικού και κοινωνικού χορού, από τα μέσα μαζικής ενημέρωσης, στην Κύπρο και στο εξωτερικό,

(ιιγ) Η προβολή του αθλητικού και κοινωνικού χορού στην Κύπρο και στο εξωτερικό μέσω του κινηματογράφου, των βιντεοταινιών και με κάθε είδους διαφημιστικό τρόπο.

(ιιδ) Ο επαναπατρισμός των καθηγητών, δασκάλων, προπονητών και αθλητών χορού, στην Κύπρο.

(ιιε) Η έκδοση και παραγωγή εφημερίδων, περιοδικών, βιβλίων, βιντεοταινιών και κάθε είδους εντύπου ή άλλου υλικού, αναφορικά με τις δραστηριότητες της Ομοσπονδίας, τα βηματολόγια κλπ.

(ιιστ) Η εν γένει συνεργασία και ανταλλαγή πληροφοριών και γνώσεων, με κάθε είδους αναγνωρισμένους οργανισμούς αθλητικού και κοινωνικού χορού του εξωτερικού,

(ιιζ)Η εκπαίδευση δασκάλων, καθηγητών, προπονητών και αθλητών χορού όλων των κατηγοριών και η εκπροσώπηση της Κύπρου με κάθε τρόπο τόσο στους παγκόσμιους οργανισμούς αθλητικού και κοινωνικού χορού όσο και προς στους επίσημους διεθνείς αγώνες χορού (παγκόσμιους, πανευρωπαϊκούς, ολυμπιακούς, αναγνωρισμένα διεθνή φεστιβάλ κλπ),

(ιιθ) Κάθε άλλη συναφής δραστηριότητα ή ενέργεια, η οποία συμβάλλει στην διάδοση και ανάπτυξη του αθλητικού και κοινωνικού χορού εν γένει, αλλά και στην επίτευξη όλων των ανωτέρω σκοπών και στόχων.

**Επιδίωξη σκοπών:** 2. Οι σκοποί της Ομοσπονδίας επιδιώκονται με τους ακόλουθους

τρόπους ή/και μέσα:

(α) Με τη συνεργασία με τον Κυπριακό Οργανισμό Αθλητισμού καθώς και με οποιουσδήποτε άλλους ανεγνωρισμένους Αθλητικούς Φορείς και Οργανισμούς της Κύπρου και του εξωτερικού που προωθούν τους ίδιους ή παρόμοιους με την Ομοσπονδία σκοπούς**.**

(β) Με την τακτική διοργάνωση αγώνων ή/και συναντήσεων ή/και πρωταθλημάτων αθλητικού χορού είτε τοπικών ή/και διεθνών και με την παροχή ευκαιριών και διευκολύνσεων στα Σωματεία μέλη της Ομοσπονδίας και στους αθλητές τους για να λαμβάνουν μέρος σε τέτοιους αγώνες ή/και συναντήσεις.

(γ)Με την οργάνωση συγκεντρώσεων, σεμιναρίων, συζητήσεων και διαλέξεων για σκοπούς επιμόρφωσης και επίλυσης προβλημάτων που απασχολούν τους νέους.

(δ)Με την οργάνωση εκδρομών, καλλιτεχνικών, πολιτιστικών, ψυχαγωγικών και αθλητικών εκδηλώσεων.

(ε)Με την συμμετοχή σε έργα κοινής ωφέλειας με την προσφορά εθελοντικής εργασίας.

(στ)Με την ίδρυση και την συντήρηση βιβλιοθήκης, με την έκδοση περιοδικών και κάθε άλλης μορφής εντύπων, καθώς και με την καταχώρηση ιστοσελίδας στο διαδίκτυο, με σκοπό την ψυχαγωγία, την επιμόρφωση και την ενημέρωση των μελών της Ομοσπονδίας και του κοινού γενικότερα αναφορικά με τις δραστηριότητες της Ομοσπονδίας καθώς και τις δραστηριότητες άλλων οργανώσεων στην Κύπρο και στον διεθνή χώρο που προάγουν παρόμοιους με την Ομοσπονδία σκοπούς.

(ζ)Με την χρήση άλλων νόμιμων και αποδεκτών από την κοινωνία μέσων που μπορούν να προάγουν τους σκοπούς της Ομοσπονδίας.

(η)Με την δημιουργία Επιτροπών και την συνεργασία ή την εργοδότηση του κατάλληλου επιστημονικού ή άλλου υπαλληλικού προσωπικού.

(θ)Με την αγορά, ενοικίαση και απόκτηση με οποιονδήποτε τρόπο των αναγκαίων αθλητικών χώρων, κτιρίων, γραφείων και εγκαταστάσεων γενικά.

ΚΕΦΑΛΑΙΟ Β

ΠΕΡΙ ΜΕΛΩΝ

**ΑΡΘΡΟ 3ο**

**ΚΑΤΗΓΟΡΙΕΣ ΜΕΛΩΝ**

Τα μέλη της Κυπριακής Ομοσπονδίας Κοινωνικού και Αθλητικού Χορού διακρίνονται στις ακόλουθες 3 κατηγορίες οι οποίες απαρτίζουν τα ‘’Συνεργαζόμενα Μέλη’’ της Ομοσπονδίας:

**Ενεργά Μέλη:** 1. Ενεργά μέλη της Ομοσπονδίας είναι μόνο Σωματεία είτε Ιδρυτικά είτε Σωματεία που έχουν ενταχθεί κατά καιρούς στην Ομοσπονδία και συνεχίζουν να συμμετέχουν στις δραστηριότητες της με πλήρη δικαιώματα και υποχρεώσεις όπως αυτά περιγράφονται στο παρόν Καταστατικό.

**Αδρανή Μέλη**: 2. Αδρανή μέλη της Ομοσπονδίας είναι όλα τα Ιδρυτικά αυτής μέλη καθώς και όλα τα άλλα Σωματεία που έχουν κατά καιρούς ενταχθεί στη δύναμη της, δεν εξασκούν μέν πλήρως τα δικαιώματα και τις υποχρεώσεις που ορίζει για τα Ενεργά μέλη το παρόν Καταστατικό και δεν λαμβάνουν μέρος με αθλητές τους σε τοπικούς ή σε διεθνείς αγώνες αθλητικού χορού, πλήν όμως δεν έχουν αποχωρήσει ή αποπεμφθεί η διαγραφεί με οποιονδήποτε τρόπο από αυτούς που ορίζει το παρόν Καταστατικό.

**Επίτιμα Μέλη**: 3. Επίτιμα μέλη της Ομοσπονδίας είναι φυσικά πρόσωπα τα οποία εγκρίνονται από τη Γενική Συνέλευση με απόλυτη πλειοψηφία κατόπιν εισήγησης είτε του Διοικητικού Συμβουλίου είτε του 1/5 των Ενεργών Μελών. Ως επίτιμα μέλη της Ομοσπονδίας εκλέγονται άτομα εγνωσμένου κύρους και άμεμπτου χαρακτήρα με ανεγνωρισμένη προσφορά στην προαγωγή των σκοπών της Ομοσπονδίας ή/και στην ανάπτυξη του αθλητικού και κοινωνικού χορού στον τόπο μας.

**ΑΡΘΡΟ 4ο**

**ΕΝΤΑΞΗ ΕΝΕΡΓΩΝ ΜΕΛΩΝ – ΠΡΟΥΠΟΘΕΣΕΙΣ – ΔΙΑΔΙΚΑΣΙΑ**

**Ένταξη:-**

Στην Κυπριακή Ομοσπονδία Κοινωνικού και Αθλητικού Χωρού δύνανται να ενταχθούν ως Ενεργά Μέλη οποιαδήποτε Αθλητικά Σωματεία της ελεύθερης Κύπρου τα οποία:

(α)Ασπάζονται τους σκοπούς της Ομοσπονδίας

(β) Είναι εγγεγραμμένα στον Έφορο Σωματείων

(γ)Καλλιεργούν τον Αθλητικό ή/και Κοινωνικό χορό και έχουν στη δύναμη τους έστω έναν αθλητή ή αθλήτρια που έλαβε μέρος και εξακολουθεί να έχει τη δυνατότητα να λαμβάνει μέρος σε τοπικούς ή διεθνείς αγώνες αθλητικού χορού.

Αίτηση Ένταξης:

2.Για να ενταχθεί ένα Σωματείο στην Κυπριακή Ομοσπονδία Κοινωνικού και Αθλητικού Χορού ως Ενεργό μέλος, πρέπει να υποβάλει προς το Διοικητικό της Συμβούλιο γραπτή αίτηση, συνοδευόμενη από τα ακόλουθα έγγραφα:

(α)Αντίγραφο του Πιστοποιητικού Εγγραφής του Σωματείου στον Έφορο Σωματείων καθώς και πρόσφατη βεβαίωση του Εφόρου ότι το Σωματείο διατηρεί την εγγραφή του.

(β)Αντίγραφο του Καταστατικού

(γ)Κατάλογο των μελών της Διοίκησης του Σωματείου ο οποίος να περιλαμβάνει το πλήρες όνομα, την διεύθυνση και το τηλέφωνο τους καθώς και τη θέση που κατέχουν στο Δ. Συμβούλιο του Σωματείου.

(δ)Έγγραφη Δήλωση αποδοχής των σκοπών της Ομοσπονδίας και συμμόρφωσης με το Καταστατικό της.

Εξέταση Αίτησης:

3.Το Διοικητικό Συμβούλιο της Ομοσπονδίας οφείλει να εξετάσει μέσα σε εύλογο χρόνο την αίτηση για ένταξη και εφ’ όσον το αιτούν την ένταξη Σωματείο έχει υποβάλει την αίτηση δύο (2) τουλάχιστον μήνες πριν από την επερχόμενη Ετήσια Γενική Συνέλευση και έχει τηρήσει τα όσα ορίζονται πιο πάνω στο εδάφιο (2) του παρόντος Άρθρου, την παραπέμπει για τη λήψη απόφασης στην εν λόγω Ετήσια Τακτική Γενική Συνέλευσης της Ομοσπονδίας, μαζί με έκθεση που οφείλει να συντάξει.

Αρμόδιο Όργανο για να αποφασίσει να εντάξει ή μη οποιονδήποτε Σωματείο στη δύναμη της Κυπριακής Ομοσπονδίας Κοινωνικού και Αθλητικού Χορού είναι αποκλειστικά η Ετήσια Τακτική Γενική Συνέλευση της Ομοσπονδίας. Η συζήτηση από τη Γενική Συνέλευση αιτήσεων Σωματείου ή Σωματείων για ένταξη είναι το πρώτο θέμα στην ημερήσια διάταξη της Συνέλευσης και η απόφαση λαμβάνεται με την απόλυτη πλειοψηφία των συμμετεχόντων σ’ αυτήν μελών που αποτελούν απαρτία. Σε περίπτωση κατά την οποία η Γενική Συνέλευση ήθελεν αποφασίσει να εντάξει στη δύναμη της Ομοσπονδίας οποιονδήποτε νέο Σωματείο η Σωματεία τότε αυτά μπορούν να συμμετέχουν κανονικά δια των αντιπρόσωπων τους στις εργασίες της και να λαμβάνουν κανονικά μέρος στις ψηφοφορίες ως ισότιμα μέλη νοουμένου ότι θα καταβάλουν προηγουμένως στον Ταμία της Ομοσπονδίας το δικαίωμα εγγραφής μέλους καθώς και τη ετήσια συνδρομή του τρέχοντος έτους.

**ΑΡΘΡΟ 5ο**

**ΔΙΚΑΙΩΜΑΤΑ ΚΑΙ ΥΟΧΡΕΩΣΕΙΣ ΜΕΛΩΝ**

**Δικαίωμα Ψήφου:**

1.Όλα τα Ενεργά μέλη της Ομοσπονδίας και μόνον αυτά έχουν το δικαίωμα να συμμετέχουν στις Γενικές Συνελεύσεις αυτής δια των αντιπροσώπων τους, και να ψηφίζουν στη λήψη όλων των αποφάσεων. Η ψήφος δε όλων των ενεργών μελών στις Γενικές Συνελεύσεις είναι ισότιμη.

Τα Αδρανή και επίτιμα μέλη έχουν το δικαίωμα να παρευρίσκονται στις Γενικές Συνελεύσεις της Ομοσπονδίας ως παρατηρητές και να συμμετέχουν μεν στις συζητήσεις των διαφόρων θεμάτων, χωρίς όμως δικαίωμα ψήφου.

**Δικαίωμα Εκλέγειν**

**Και εκλέγεσθαι**

2.Μόνον οι αντιπρόσωποι των Ενεργών μελών έχουν το δικαίωμα να ψηφίζουν για την εκλογή των μελών της Διοίκησης της Ομοσπονδίας και να εκλέγονται οι ίδιοι ως μέλη αυτής.

**Δικαίωμα Σύγκλισης**

**Γ. Συνελεύσεων**

3.Τα Ενεργά μέλη της Ομοσπονδίας έχουν, σύμφωνα με τις διατάξεις του παρόντος Καταστατικού το δικάιωμα της συγκλισης έκτακτων Γενικών Συνελεύσεων για τη συζήτηση σοβαρών προβλημάτων ή/και ζητημάτων που απασχολούν ή/και ανακύπτουν στην Ομοσπονδία.

**Δικαίωμα Ελέγχου:**

4.Τα Ενεργά μέλη της Ομοσπονδίας έχουν το δικαίωμα ελέγχου των οικονομικών καταστάσεων αυτής καθώς και όλων γενικά των ενεργειών των μελών της Διοίκησης που γίνονται μέσα στα πλαίσια της προαγωγής των σκοπών της.

**Δικαίωμα Επαναδραστηριοποίησης:**

5.Τα Αδρανή μέλη της Ομοσπονδίας, νοουμένου ότι θα καταβάλουν προκαταβολικά τη συνδρομή του τελευταίου έτους πλέον την συνδρομή του τρέχοντος έτους έχουν το δικαίωμα να υποβάλουν αίτηση στο Διοικητικό Συμβούλιο για επαναδραστηριοποίηση και εφόσον αυτό διαπιστώσει ότι το συγκερκριμένο μέλος πληρεί τα κριτήρια και τις προϋποθέσεις που ορίζει το παρόν Καταστατικό καθίσταται αυτόματα ως ενεργό Μέλος χωρίς να απαιτείται η έγκριση της Γενικής Συνέλευσης.

**Δικαίωμα και υποχρέωση Συμμετοχής**:

6.Όλα τα Ενεργά μέλη έχουν το δικαίωμα και ταυτόχρονα την υποχρέωση να συμμετέχουν σε όλες τις δραστηριότητες και σε όλες τις εκδηλώσεις της Ομοσπονδίας και να εργάζονται με ζήλο και αφοσίωση για την επίτευξη των σκοπών της στον καλύτερο δυνατό βαθμό.

**Υποχρέωση Πίστης:**

7.Όλα ανεξέραιτα τα μέλη της Ομοσπονδίας οφείλουν υποχρέωση πίστης στους σκοπούς και στα ιδανικά της καθώς και πιστής τήρησης του παρόντος Καταστατικού.

**Οικονομικές Υποχρεώσεις:**

8.Τα Ενεργά μέλη οφείλουν να πληρώνουν τακτικά την ετήσια συνδρομή τους προς την Ομοσπονδία και σε περίπτωση που παραλείψουν να το πράξουν, η Ομοσπονδία έχει το δικαίωμα να συμψηφίσει το ανάλογο ποσό από χορηγίες του ΚΟΑ ή άλλης Αθλητικής Αρχής που λαμβάνει προς όφελος του Σωματείου Μέλους. Εν πάσει όμως περιπτώσει, μέλος το οποίο καθυστερεί την πληρωμή συνδρομής ή συνδρομών χάνει αυτόματα το δικαίωμα ψήφου καθώς και το δικαίωμα του εκλέγειν και εκλέγεσθαι στις Γενικές Συνελεύσεις της Ομοσπονδίας και δύναται να παρίσταται σ’ αυτές ως Αδρανές μέλος.

Τα Αδρανή και Επίτιμα μέλη δεν πληρώνουν συνδρομή ούτε έχουν άλλες οικονομικές υποχρεώσεις προς την Ομοσπονδία.

**ΑΡΘΡΟ 6ο**

**ΑΥΤΟΔΙΚΑΙΗ ΑΠΩΛΕΙΑ ΙΔΙΟΤΗΤΑΣ ΜΕΛΟΥΣ – ΑΠΟΒΟΛΗ – ΔΙΑΔΙΚΑΣΙΑ**

**Αυτοδίκαιη Διαγραφή:**

1.Σωματείο μέλος της Ομοσπονδίας παύει αυτοδίκαια να είναι μέλος της στις ακόλουθες περιπτώσεις:

(α)Όταν το μέλος υποβάλει γραπτώς στο Δ. Συμβούλιο της Ομοσπονδίας δήλωση για την αποχώρηση του από τη δύναμη της.

(β)Όταν το μέλος απωλέσει με οποιονδήποτε τρόπο τελεσίδικα και αμετάκλητα τη νομική προσωπικότητα του.

Σε όλες τις πιο πάνω περιπτώσεις ή απώλεια της ιδιότητας του μέλους της Ομοσπονδίας επικυρώνεται με αιτιολογημένη απόφαση του Διοικητικού της Συμβουλίου.

**Αποβολή Μέλους:**

2.Οποιονδήποτε μέλος της Ομοσπονδίας αποβάλλεται και διαγράφεται με απόφαση της Γενικής Συνέλευσης με την απόλυτη πλειοψηφία των μελών που έχουν δικαίωμα ψήφου στη Συνέλευση και αποτελούν απαρτία, στις ακόλουθες περιπτώσεις:

(α)Όταν με τις πράξεις ή τις παραλείψεις του αντιστρατεύεται τους σκοπούς της Ομοσπονδίας ή προκαλεί αποδεδειγμένα ζημιά στους σκοπούς και στις επιδιώξεις της.

(β)Όταν παραβιάζει συστηματικά και παρά τις προειδοποιήσεις του Δ. Συμβουλίου τις διατάξεις του παρόντος Καταστατικού.

**Διαδικασία:**

3.Την απόφαση για την παραπομπή μέλους ενώπιον της Γενικής Συνέλευσης για διαγραφή, την λαμβάνει το Διοικητικό Συμβούλιο της Ομοσπονδίας είτε αυτεπάγγελτα είτε όταν το ζητήσουν γραπτώς το ένα πέμπτο (1/5) των Ενεργών μελών. Η απόφαση του Δ. Συμβουλίου για την παραπομπή του μέλους ενώπιον της Γενικής Συνέλευσης πρέπει να είναι αιτιολογημένη και πριν το Συμβούλιο αποφασίσει, οφείλει να του επιδώσει γραπτώς Κατηγορητήριο και να του δώσει δικαίωμα ακρόασης και απολογίας. Σε περίπτωση δε που θα αποφασιστεί η παραπομπή του μέλους ενώπιον της Γενικής Συνέλευσης, το Διοικητικό Συμβούλιο οφείλει να το καλέσει εκ νέου γραπτώς για να παρουσιαστεί για ακρόαση και απολογία στη Γ. Συνέλευση.

**ΚΕΦΑΛΑΙΟ Γ’**

**ΔΙΟΙΚΗΤΙΚΑ ΟΡΓΑΝΑ ΟΜΟΣΠΟΝΔΙΑΣ – ΑΝΤΙΠΡΟΣΩΠΕΥΣΗ – ΕΠΙΤΡΟΠΕΣ**

**ΑΡΘΡΟ 7ο**

**ΔΙΟΙΚΗΤΙΚΑ ΟΡΓΑΝΑ**

**Τα Διοικητικά Όργανα της Ομοσπονδίας είναι:**

(α) Η Γενική Συνέλευση

(β)Το Διοικητικό Συμβούλιο

(γ)Η Εκτελεστική Επιτροπή

**ΑΡΘΡΟ 8ο**

**ΓΕΝΙΚΗ ΣΥΝΕΛΕΥΣΗ - ΕΙΔΗ ΣΥΝΕΛΕΥΣΕΩΝ – ΣΥΓΚΡΟΤΗΣΗ**

**Είδη Συνελεύσεων:**

1.Η Γενική Συνέλευση της Ομοσπονδίας είναι Τακτική (Ετήσια) και Έκτακτη και σε κάθε περίπτωση αποτελεί το ανώτατο Όργανο της Ομοσπονδίας.

**Μέλη Γ. Συνέλευσης:**

2.Μέλη της Γενικής Συνέλευσης είναι τα Ενεργά Μέλη, δια των αντιπροσώπων

τους.

**ΑΡΘΡΟ 9ο**

**ΑΡΜΟΔΙΟΤΗΤΕΣ ΓΕΝΙΚΗΣ ΣΥΝΕΛΕΥΣΗΣ**

Η Γενική Συνέλευση της Ομοσπονδίας είτε Τακτική είτε Έκτακτη έχει τις

ακόλουθες αρμοδιότητες:

(α) Ως το ανώτατο Όργανο της Ομοσπονδίας έχει και την ανώτατη εποπτεία και το δικαίωμα της λήψης αποφάσεων για όλες τις υποθέσεις της Ομοσπονδίας, των οποίων το δικαίωμα για λήψη απόφασης δεν εκχωρείται δυνάμει πρόνοιας του παρόντος Καταστατικού σε οποιονδήποτε άλλο Σώμα ή Όργανο της.

(β) Αποφασίζει για την έγκριση ή την απόρριψη της έκθεσης πεπραγμένων του Διοικητικού Συμβουλίου καθώς και των Λογαριασμών της Ομοσπονδίας.

(γ)Εκλέγει και ανακηρύσσει υποχρεωτικά τα εκλελεγμένα μέλη του κάθε νέου Διοικητικού Συμβουλίου.

(δ)Αποφασίζει για την σύναψη δανείων από την Ομοσπονδία.

(ε)Αποφασίζει για την αγορά, πώληση, μίσθωση, εκμίσθωση, υποθήκευση κάθε κινητής και ακίνητης περιουσίας της Ομοσπονδίας καθώς και για οποιεσδήποτε νόμιμες επενδύσεις σε οποιουσδήποτε εμπορικούς και οικονομικούς γενικά τομείς.

(στ)Αποφασίζει την αλλαγή των σκοπών και γενικά την τροποποίηση του Καταστατικού της Ομοσπονδίας και εγκρίνει τους Κανονισμούς πρωταθλημάτων αυτης και τους εσωτερικούς Κανονισμούς.

(ζ)Εγκρίνει ή επικυρώνει ανάλογα με την περίπτωση, την εγγραφή οποιωνδήποτε Σωματείων ως μελών της Ομοσπονδίας σύμφωνα με τις σχετικές πρόνοιες του Καταστατικού.

(η)Εκλέγει τους ελεγκτές της Ομοσπονδίας.

(θ)Αποφασίζει ή επικυρώνει, ανάλογα με την περίπτωση την διαγραφή, ή την παύση ή την αποπομπή οποιουδήποτε μέλους της Ομοσπονδίας ή οποιουδήποτε μέλους του Διοικητικού της Συμβουλίου.

(ι)Αποφασίζει την διάλυση της Ομοσπονδίας.

**ΑΡΘΡΟ 10ο**

**ΣΥΓΚΛΙΣΗ Γ. ΣΥΝΕΛΕΥΣΗΣ - ΔΙΑΔΙΚΑΣΙΕΣ**

**Σύγκλιση:**

1. Τη Γενική Συνέλευση της Ομοσπονδίας είτε Τακτική είτε Έκτακτη, τη συγκαλεί το Διοικητικό Συμβούλιο της με γραπτή εξαγγελία η οποία αναρτάται στον Πίνακα Ανακοινώσεων της Ομοσπονδίας και δημοσιεύεται επίσης στην ιστοσελίδα της. Στην εξαγγελία της Γενικής Συνέλευσης είναι απαραίτητο να αναγράφονται τα προς συζήτηση θέματα καθώς και ο τόπος και η ημερομηνία και η ώρα που θα πραγματοποιηθεί.

**Αντιπρόσωποι:**

1. Τα Ενεργά Σωματεία μέλη της Ομοσπονδίας λαμβάνουν μέρος στη Γενική Συνέλευση με δύο (2) αντιπροσώπους το καθένα, οι οποίοι μπορούν να λαμβάνουν μέν αμφότεροι μέρος στη συζήτηση των διαφόρων θεμάτων, όμως ο ένας μόνο δύναται να λαμβάνει μέρος στις ψηφοφορίες. Κανένας αντιπρόσωπος δεν δύναται να παρίσταται στη Γενική Συνέλευση εάν δεν καταθέσει στον Γραμματέα της Ομοσπονδίας τον διορισμό του από το Σωματείο του επτά (7) το αργότερο μέρες, πρίν από την έναρξη των εργασιών της Συνέλευσης.

**Μέλη Δ.Σ**:

1. Τα εν ενεργεία μέλη του Διοικητικού Συμβουλίου της Ομοσπονδίας έχουν το δικαίωμα να παρίστανται ταυτόχρονα στη Γ. Συνέλευση και ως αντιπρόσωποι οποιουδήποτε Σωματείου μέλους.

**Προεδρείο:**

1. Το προεδρείο της Γ. Συνέλευσης αποτελείται από τον Πρόεδρο και τον Γραμματέα της Ομοσπονδίας, ο δε Πρόεδρος προΐσταται των εργασιών της Συνέλευσης και σε περίπτωση απουσίας του τον αντικαθιστά ο Αντιπρόεδρος. Ο Πρόεδρος της Γενικής Συνέλευσης έχει νικώσαν ψήφον σε περίπτωση ισοψηφίας επί οποιουδήποτε θέματος.

**Απαρτία:**

1. Η Γενική Συνέλευση βρίσκεται σε απαρτία αν είναι παρόντα κατά τη συνέλευση τα μισά (1/2) συν ένα μέλη, τα οποία έχουν δικαίωμα να παρευρίσκονται **και να ψηφίζουν** σύμφωνα με τις πρόνοιες του παρόντος Καταστατικού. Σε περίπτωση μη απαρτίας, η Συνέλευση θα αναβάλλεται για τριάντα λεπτά και οποιοσδήποτε είναι ο αριθμός των μετεχόντων μελών, νοουμένου ότι αυτά υπερβαίνουν τα τέσσερα (4) με την συμπλήρωση της εν λόγω παράτασης θα συνιστά αυτόματα απαρτία.

**Δικαιωμα Ψήφου:**

1. Δικαίωμα ψήφου στη Γενική Συνέλευση έχουν ένας μόνο αντιπρόσωπος από κάθε Ενεργό Σωματείο μέλος, νοουμένου ότι το Σωματείο έχει εξοφλημένες τις συνδρομές του προς την Ομοσπονδία που είναι πληρωτέες κατά τη μέρα της Συνέλευσης.

**Λήψη Αποφάσεων:**

1. Εκτός όπου ορίζεται διαφορετικά στο παρόν Καταστατικό, όλες οι αποφάσεις της Γενικής Συνέλευσης, λαμβάνονται με την απόλυτη πλειοψηφία, δηλαδή εφόσον ψηφιστούν από τους μισούς πλέον ενός των προσώπων που έχουν δικαίωμα ψήφου και καταχωρούνται και τηρούνται στο βιβλίο πρακτικών των Γενικών Συνελεύσεων της Ομοσπονδίας.

**Ψηφοφορίες**

1. Όλες οι ψηφοφορίες στη Γενική Συνέλευση είναι κατά κανόνα μυστικές και δύναται κατ’ εξαίρεση η Γενική Συνέλευση να αποφασίσει όπως μια συγκεκριμένη ψηφοφορία γίνει δια βοής, όμως δεν επιτρέπεται να γίνει τέτοια ψηφοφορία στις ακόλουθες περιπτώσεις.

(α)Για τη διαγραφή ή την παύση ή την αποπομπή οποιουδήποτε μέλους της Ομοσπονδίας ή μέλους του Διοικητικού της Συμβουλίου ή αθλητή της ή προπονητή ή παράγοντα Σωματείου μέλους.

(β)Για οποιονδήποτε άλλο θέμα που αφορά το πρόσωπο οποιουδήποτε ατόμου ή που αφορά οποιονδήποτε μέλος της Ομοσπονδίας ή του Δ. Συμβουλίου της.

**Ισοτιμία Ψήφου:**

9.Όλων όσων έχουν δικαίωμα ψήφου στις Γενικές Συνελεύσεις της Ομοσπονδίας, η ψήφος είναι ισότιμη και είναι δυνατή η παροχή της ψήφου δια αντιπροσώπου.

**Τηλεδιάσκεψη:**

10. Σε περιπτώσεις ανωτέρας βίας οι Γενικές Συνελεύσεις της Ομποσπονδίας δύνανται να διεξάγονται δια τηλεδιάσκεψης. Νοείται ότι οι διατάξεις του παρόντος Καταστατικού όσον αφορά τον τρόπο σύγκλισης των Γενικών Συνελεύσεων, εφαρμόζονται και στις περιπτώσεις όπου οι Συνελεύσεις θα γίνονται δια τηλεδιάσκεψης.

**Μη Σύγκλιση Γ.Σ:**

11.Τα μέλη της Ομοσπονδίας που έχουν δικαίωμα ψήφου στις Γενικές Συνελέυσεις τηρούμενων των διατάξεων των άρθρων 25 και 26 του παρόντος Καταστατικού, δύνανται να πάρουν απόφαση επί οποιασδήποτε πρότασης χωρίς τη σύγκληση Γενικής Συνέλευσης, εάν τουλάχιστον τα δύο τρίτα (2/3) των μελών που έχουν δικαίωμα ψήφου στη Γενική Συνέλευση δηλώσουν εγγράφως τη συναίνεση τους για την έγκριση της συγκεκριμένης πρότασης.

**Θέματα Γ.Σ:**

12. Κανένα θέμα δεν συζητείται στη Γενική Συνέλευση εάν δεν προβλέπεται στην εξαγγελία αυτής.

**Αδρανή Μέλη:**

13.Τα Αδρανή Μέλη της έχουν δικαίωμα να παρίστανται στις Γ. Συνελεύσεις της Ομοσπονδίας ως παρατηρητές με έναν μόνο αντιπρόσωπο χωρίς δικαίωμα ψήφου ή το δικαίωμα του εκλέγειν και εκλέγεσθαι.

**Τήρηση Πρακτικών:**

14. Η Ομοσπονδία οφείλει να κρατά λεπτομερή πρακτικά όλων των συνεδριάσεων των Γενικών Συνελεύσεων και να τηρεί βιβλίο πρακτικών του οποίου το περιεχόμενο θα τηρείται παράλληλα και σε ψηφιακή μορφή.

Απαγόρευση Συμμετοχής

Στη ψηφοφορία:

15.Αντιπρόσωπος Σωματείου μέλους που παρευρίσκεται σε Γενική Συνέλευση της Ομοσπονδίας δεν δικαιούται να συμμετέχει στη συζήτηση ή στην ψηφοφορία, εάν η απόφαση που θα ληφθεί αφορά τη διενέργεια δικαιοπραξίας ή την έγερση ή την κατάργηση δίκης μεταξύ της Ομοσπονδίας και του Σωματείου που αντιπροσωπεύει ή του συζύγου του αντιπροσώπου ή συγγενή αυτού εξ αίματος ή εξ αγχιστείας μέχρι και του τρίτου βαθμού ή αφορά τη διενέργεια δικαιοπραξίας μεταξύ της Ομοσπονδίας και εταιρείας, προσωπικής ή κεφαλαιουχικής, στην οποία ή στη διοίκηση της οποίας συμμετέχει ο αντιπρόσωπος του Σωματείου μέλους ή σύζυγος ή συγγενής αυτού εξ αίματος ή εξ αγχιστείας μέχρι και του τρίτου βαθμού.

**ΑΡΘΡΟ 11ο**

**ΕΤΗΣΙΑ ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ**

**Σύγκλιση:**

1. Η ετήσια Τακτική Συνέλευση της Ομοσπονδίας συγκαλείται κάθε χρόνο και πραγματοποιείται κατά το μήνα Ιανουάριο, η δε εξαγγελία της Συνέλευσης πρέπει να ανακοινώνεται στα μέλη είκοσι (20) τουλάχιστον ημέρες πριν από τη μέρα της διεξαγωγής της.

**Ημερήσια Διάταξη**: 2.Τα θέματα που περιλαμβάνονται στην ημερήσια διάταξη της

Ετήσιας Γενικής Συνέλευσης είναι τα ακόλουθα:

(α)Η ένταξη νέων μελών στους κόλπους της Ομοσπονδίας, εφόσον υπάρχει σχετική αίτηση ή αιτήσεις προς εξέταση.

(β) Η λογοδοσία του απερχόμενου Δ. Συμβουλίου για τις δραστηριότητες της Ομοσπονδίας για το προηγούμενο έτος.

(γ) Η έγκριση των Λογαριασμών του προηγούμενου έτους.

(δ)Η Ταμιακή Έκθεση και η έγκριση του προϋπολογισμού για το επόμενο έτος.

(ε) Ο διορισμός των Ελεγκτών για το επόμενο έτος.

(στ)Η εκλογή νέου Διοικητικού Συμβουλίου της Ομοσπονδίας όταν η Ετήσια Γενική Συνέλευση συμπίπτει να είναι ταυτόχρονα και εκλογική.

**Εκλογική Γ.Σ:**

1. Η εκλογή νέου Διοικητικού Συμβουλίου της Ομοσπονδίας λαμβάνει χώραν κάθε τρία (3) χρόνια και σε περίπτωση που είναι αναγκαία η αντικατάσταση μελών του Δ. Συμβουλίου δια εκλογών, η εκλογή γίνεται σε Έκτακτη Γ. Συνέλευση.

**ΑΡΘΡΟ 12ο**

**ΈΚΤΑΚΤΕΣ ΓΕΝΙΚΕΣ ΣΥΝΕΛΕΥΣΕΙΣ**

**Σύγκλιση:**

1. Οι έκτακτες Γενικές Συνελεύσεις συγκαλούνται από το Διοικητικό Συμβούλιο της Ομοσπονδίας όποτε αυτό κρίνει αναγκαίο ή όταν το ζητήσουν το 1/5 τουλάχιστον των Ενεργών μελών της Ομοσπονδίας με γραπτό αίτημα στο οποίο να αναφέρεται το προς συζήτηση θέμα ή τα προς συζήτηση θέματα στη Συνέλευση.

**Εξαγγελία:**

2.Η εξαγγελία των έκτακτων Γενικών Συνελεύσεων πρέπει να κοινοποιείται στα μέλη της Ομοσπονδίας με τους τρόπους που ορίζεται στο παρόν Καταστατικό δεκαπέντε (15) τουλάχιστον μέρες πριν από τη μέρα της διεξαγωγής τους.

**Ημερήσια Διάταξη**:

3.Στην εξαγγελία των Έκτακτων Γενικών Συνελεύσεων πρέπει απαραίτητα να καθορίζονται με σαφήνεια και αριθμημένα όλα τα προς συζήτηση θέματα και δεν τίθεται προς συζήτηση στη Συνέλευση κανένα θέμα που δεν έχει περιληφεί στην ημερήσια διάταξη.

**Διαδικασία:**

4.Όσον αφορά τις λοιπές διαδικασίες σύγκλισης και διεξαγωγής των Έκτακτων Γενικών Συνελεύσεων, θα εφαρμόζονται τα όσα ορίζονται πιο πάνω στο παρόν Καταστατικό.

**ΑΡΘΡΟ 13ο**

**ΔΙΟΙΚΗΤΙΚΟ ΣΥΜΒΟΥΛΙΟ**

**ΣΥΓΚΡΟΤΗΣΗ – ΘΗΤΕΙΑ- ΛΗΨΗ ΑΠΟΦΑΣΕΩΝ- ΑΠΑΡΤΙΑ-ΑΣΥΜΒΙΒΑΣΤΑ- ΣΥΝΕΔΡΙΑΣΕΙΣ – ΔΙΑΛΥΣΗ Δ.Σ.**

**Συγκρότηση Δ.Σ:**

1.Το Διοικητικό Συμβούλιο της Ομοσπονδίας είναι εννεαμελές και εκλέγεται από την Ετήσια Τακτική Γενική Συνέλευση, εκτός σε περίπτωση επαναληπτικής εκλογής για την πλήρωση κενής θέσης Συμβούλου, η οποία γίνεται από έκτακτη Γενική Συνέλευση. Το Διοικητικό Συμβούλιο απαρτίζεται από τον Πρόεδρο, τον Αντιπρόεδρο, τον Γραμματέα, τον Ταμία και 5 απλά μέλη και η εκλογή των αξιωματούχων του Συμβουλίου και ο καταρτισμός του σε σώμα γίνεται από το ίδιο το Συμβούλιο όπως ορίζεται πιο κάτω στο παρόν Καταστατικό.

**Δικαίωμα Εκλογής:**

2.Δικαίωμα εκλογής στο Διοικητικό Συμβούλιο της Ομοσπονδίας έχει κάθε πρόσωπο το οποίο έχει συμπληρώσει το 18ο έτος της ηλικίας του και είναι ή υπήρξε μέλος οποιουδήποτε Σωματείου μέλους της ή της Διοίκησης αυτής η οποιουδήποτε Οργάνου ή Σώματος ή Επιτροπής της Ομοσπονδίας. Όμως ένας μόνο αντιπρόσωπος από κάθε Σωματείο δύναται να συμμετέχει στην εκλογή των μελών του Διοικητικού Συμβουλίου της Ομοσπονδίας.

**Ασυμβίβαστα-**

**Κωλύματα:**

3.Δεν δύνανται να εκλεγούν ή να κατέχουν θέση στο Διοικητικό Συμβούλιο της Ομοσπονδίας τα ακόλουθα πρόσωπα:

(α)Πρόσωπα τα οποία έχουν παυθεί ή καταδικαστεί για ποινικό αδίκημα ατιμωτικού χαρακτήρα ή για αδίκημα που ενέχει ηθική αισχρότητα.

(β)Πρόσωπα τα οποία έχουν αποπεμφθεί από το Διοικητικό Συμβούλιο ή από οποιονδήποτε άλλο όργανο ή Σώμα ή Επιτροπή της Ομοσπονδίας για οποιονδήποτε λόγο, σύμφωνα με τις πρόνοιες του παρόντος Καταστατικού καθώς και πρόσωπα τα οποία έχουν παυθεί ή αποπεμφθεί ή κυρηχθεί ανεπιθύμητα από οποιονδήποτε Σωματείο μέλος της Ομοσπονδίας είτε Ενεργό είτε Αδρανές, με απόφαση της Γενικής του Συνέλευσης.

(γ) Πρόσωπα τα οποία έχουν καταδικαστεί από οποιαδήποτε ανεγνωρισμένα δικαστήρια είτε πολιτικά είτε αθλητικά ή από οποιαδήποτε άλλα ανεγνωρισμένα Όργανα για αδικήματα που σχετίζονται με την χρήση ή την συνδρομή στη χρήση από αθλητές απαγορευμένων ουσιών ή πρόσωπα τα οποία έχουν στερηθεί είτε προσωρινά είτε μόνιμα τη φίλαθλη ιδιότητα τους από οποιονδήποτε από τα πιο πάνω αναφερόμενα όργανα.

**Θητεία Δ. Συμβουλίου:-**

4.Η θητεία του Διοικητικού Συμβουλίου είναι τριετής.

**Λήψη Αποφάσεων Δ.Σ:΄-**

5.Οι αποφάσεις του Διοικητικού Συμβουλίου λαμβάνονται για όλα τα προς συζήτηση θέματα με απόλυτη πλειοψηφία των παρόντων μελών, νοουμένου ότι τελούν σε απαρτία και σε περίπτωση ισοψηφίας, ο Πρόεδρος του Διοικητικού Συμβουλίου ή ο αναπληρών αυτόν στη συνεδρίαση, έχει νικώσαν ψήφον. Επίσης οι αποφάσεις του Διοικητικού Συμβουλίου, λαμβάνονται κατά κανόνα με φανερή ψηφοφορία όμως σε περιπτώσεις όπου το υπο συζήτηση θέμα αφορά είτε στο πρόσωπο οποιουδήποτε μέλους αυτού ή στο πρόσωπο της συζύγου του μέλους ή συγγενούς του μέχρι πρώτου βαθμού, η ψηφοφορία είναι μυστική.

Το Διοικητικό Συμβούλιο, δύναται ακόμα να αποφασίσει όπως μια ψηφοφορία του είναι μυστική εάν αυτό επιβάλλει το καλώς νοούμενο συμφέρον της Ομοσπονδίας.

**Καταρτισμός Δ. Σ. σε Σώμα:-**

6.Το νέο Διοικητικό Συμβούλιο οφείλει όπως εντός τριών (3) το αργότερο εργάσιμων ημερών από τη μέρα της εκλογής του, πραγματοποιήσει την πρώτη συνεδρίαση του, για να καταρτιστεί σε σώμα και να εκλέξει τους αξιωματούχους αυτού, δηλαδή τον Πρόεδρο, τον Αντιπρόεδρο, τον Γραμματέα και τον Ταμία. Κάθε μέλος δε του Δ. Συμβουλίου δύναται να προτείνει είτε τον εαυτό του είτε οποιονδήποτε άλλο Σύμβουλο για τις θέσεις αυτές.

Η ψηφοφορία για την εκλογή των αξιωματούχων του Δ. Συμβουλίου της Ομοσπονδίας είναι μυστική εκτός εάν ομόφωνα τα παρόντα μέλη, αποφασίσουν να είναι φανερή.

**Συνεδριάσεις Δ. Συμβουλίου:-**

7.Το Διοικητικό Συμβούλιο της Ομοσπονδίας συνεδριάζει τακτικά κάθε 15 μέρες και έκτακτα όταν το ζητήσει ο Πρόεδρος της Ομοσπονδίας ή 3 τουλάχιστον μέλη του Διοικητικού Συμβουλίου. Τις συνεδριάσεις του Διοικητικού Συμβουλίου τις συγκαλεί ο Πρόεδρος με σχετική αναγγελία **στην ιστοσελίδα της Ομοσπονδίας ή με μήνυμα ή με ειδοποίηση με οποιοδήποτε άλλο ηλεκτρονικό μέσο. Ο**φείλει δε να αναρτά την εν λόγω αναγγελία 3 τουλάχιστον μέρες πριν από τη Συνεδρίαση και να αναγράφει σ’ αυτήν το προς συζήτηση θέμα ή τα προς συζήτηση θέματα.

**Απαρτία Δ. Σ:-**

8.Το Διοικητικό Συμβούλιο της Ομοσπονδίας βρίσκεται σε απαρτία όταν παρευρίσκονται στη Συνεδρίαση τα μισά πλέον ενός των μελών αυτού **και σε καμία περίπτωση θα υπάρχει απαρτία αν δεν παρευρίσκονται τρία (3) τουλάχιστον μέλη του**.

**Τήρηση Πρακτικών:-**

9.Για όλες τις συνεδριάσεις του, το Διοικητικό Συμβούλιο οφείλει να καταγράφει και να τηρεί λεπτομερή πρακτικά τα οποία θα πρέπει να επικυρώνονται από τα μέλη πριν από την έναρξη της επόμενης συνεδρίασης.

**Απαγόρευση συμμετοχής στη ψηφοφορία: -**

10.Μέλος του Διοικητικού Συμβουλίου δεν δικαιούται να συμμετέχει στη συζήτηση ή στην ψηφοφορία, εάν η απόφαση που θα ληφθεί αφορά τη διενέργεια δικαιοπραξίας ή την έγερση ή την κατάργηση δίκης μεταξύ της Ομοσπονδίας και του μέλους αυτού ή του συζύγου του μέλους αυτού ή συγγενή αυτού εξ αίματος ή εξ αγχιστείας μέχρι και του τρίτου βαθμού ή αφορά τη διενέργεια δικαιοπραξίας μεταξύ της Ομοσπονδίας και εταιρείας, προσωπικής ή κεφαλαιουχικής, στην οποία ή στη διοίκηση της οποίας συμμετέχει το μέλος αυτό ή σύζυγος ή συγγενής αυτού εξ αίματος ή εξ αγχιστείας μέχρι και του τρίτου βαθμού.

**Διάλυση Δ. Συμβουλίου: -**

11.Το Διοικητικό Συμβούλιο της Ομοσπονδίας διαλύεται τότε μόνο όταν τα μέλη του υποβιβαστούν κάτω των 5 άλλως συνεχίζει κανονικά την αποστολή του.

**Επιλαχόντες: -**

12. Σε περίπτωση κατά την οποία ήθελεν χηρεύσει η θέση οποιουδήποτε μέλους του Δ. Συμβουλίου, η θέση αυτή πληρούται από τον πρώτο επιλαχόντα του οποίου η θητεία λήγει μαζί με την λήξη της θητείας των υφιστάμενων Συμβούλων.

**Επανεκλογή Αξιωματούχων:-**

13.Σε περίπτωση κατά την οποία ήθελεν χειρεύσει η θέση οποιουδήποτε αξιωματούχου, η θέση αυτή πληρούται με εκλογή την οποία οφείλει να πραγματοποιήσει το Δ. Συμβούλιο εντός επτά (7) το αργότερο ημερών από τη μέρα που χειρεύει η θέση.

**Επαναληπτική Εκλογή:-**

14.Σε περίπτωση κατά την οποία τα μέλη του Δ. Συμβουλίου μειωθούν κάτω των πέντε, τα υφιστάμενα μέλη οφείλουν όπως συγκαλέσουν και ορίσουν το αργότερο σε ένα μήνα έκτακτη Γενική Συνέλευση για να εκλέξει νέο Δ. Συμβούλιο. Η θητεία δε αυτού του Δ. Συμβουλίου θα διαρκέσει μέχρι τη μέρα της επόμενης Ετήσιας Εκλογικής Γενικής Συνέλευσης της Ομοσπονδίας.

**Παράλειψη Επαναληπτικής Εκλογής: -**

15.Σε περίπτωση κατά την οποία το Δ. Συμβούλιο ήθελεν διαλυθεί τρείς (3) ή λιγότερους μήνες πρίν από το μήνα που είναι καθορισμένη Εκλογική Συνέλευση της Ομοσπονδίας, δεν πραγματοποιείται Έκτακτη Γενική Συνέλευση για την εκλογή Διοικητικού Συμβουλίου αλλά μεταφέρεται η σύγκλιση της Εκλογικής Συνέλευσης ώστε αυτή να πραγματοποιηθεί σε ένα μήνα το αργότερο από τη μέρα της διάλυσης του Διοικητικού Συμβουλίου.

**ΑΡΘΡΟ 14ο**

**ΔΙΑΔΙΚΑΣΙΑ ΕΚΛΟΓΗΣ ΜΕΛΩΝ**

**ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

**Εκλογές:**

1.Οι εκλογές για την ανάδειξη του Διοικητικού Συμβουλίου της Ομοσπονδίας γίνονται κάθε τρία (3) χρόνια σε Ετήσια Τακτική Γενική Συνέλευση της.

**Υποψηφιότητες:**

2.Οι υποψηφιότητες για τη θέση του μέλους του Δ. Συμβουλίου της Ομοσπονδίας υποβάλλονται την ίδια μέρα στην Εκλογική Γενική Συνέλευση με την έναρξη της συζήτησης του θέματος και οι υποψήφιοι προτείνονται από τους αντιπροσώπους των Σωματείων μελών που έχουν δικαίωμα ψήφου στη Συνέλευση καθώς και από το απερχόμενο Δ. Συμβούλιο είτε συλλογικά είτε από οποιονδήποτε μέλος του ατομικά. Τόσον οι αντιπροσώποι των Σωματείων μελών όσον και τα μέλη του απερχόμενου Δ. Συμβουλίου έχουν το δικαίωμα να προτείνουν τον εαυτό τους ή οποιονδήποτε άλλο πρόσωπο το οποίο πληρεί τα απαιτούμενα κριτήρια και προϋποθέσεις για τη θέση του μέλους του νέου Δ. Συμβουλίου.

**Ψηφολέκτες:-**

3.Για την ομαλή διεξαγωγή των εκλογών η Γενική Συνέλευση ορίζει δια βοής τριμελή Εφορευτική Επιτροπή (Ψηφολέκτες) η οποία κέκτηται την εξουσία να προβεί στην καταγραφή των υποψηφίων Συμβούλων στον Πίνακα, στην ετοιμασία των ψηφοδελτίων, στη διαλογή των ψήφων, να υπογράψει τα πρακτικά ή/και την έκθεση της εκλογικής διαδικασίας και επίσης να επιληφθεί οποιασδήποτε ένστασης σε σχέση με τις εκλογές. Για τέτοιες ενστάσεις, η Εφορευτική Επιτροπή αποφασίζει επί τόπου και η απόφαση της είναι τελεσίδικη. Άτομο το οποίο είναι υποψήφιος για μέλος του Διοικητικού Συμβουλίου της Ομοσπονδιας, κωλύεται από του να ορίζεται ως ψηφολέκτης.

**Ψηφοδέλτια:-**

4.Στα ψηφοδέλτια αναγράφονται τα ονόματα όλων των υποψηφίων με αλφαβητική σειρά

Κάθε ψηφίζον αντιπρόσωπος ψηφίζει από το ψηφοδέλτιον, το οποίο ετοιμάζουν οι ψηφολέκτες και είναι σφραγισμένο και υπογεγραμμένο από τον Πρόεδρο της Συνέλευσης, μέχρι εννέα (9) υποψήφιους. Ψηφοδέλτιο, στο οποίο ψηφίζονται περισσότερα των εννέα (9) ατόμων ή άλλα πρόσωπα που δεν είναι υποψήφιοι, θεωρείται άκυρο.

**Αποτελέσματα ψηφοφορίας: -**

5.Μετά το πέρας της διαδικασίας των εκλογών, ως μέλη του Διοικητικού Συμβουλίου εκλέγονται οι εννέα (9) πλειοψηφίσαντες και όσοι ακολουθηθούν εκλέγονται κατά σειράν ως επιλαχόντα μέλη του Δ. Συμβουλίου.

**ΑΡΘΡΟ 15o**

**ΚΑΘΗΚΟΝΤΑ-ΥΠΟΧΡΕΩΣΕΙΣ-ΕΥΘΥΝΕΣ-ΑΡΜΟΔΙΟΤΗΤΕΣ - ΕΞΟΥΣΙΕΣ ΔΙΟΙΚΗΤΙΚΟΥ ΣΥΜΒΟΥΛΙΟΥ**

1.Το Διοικητικό Συμβούλιο διευθύνει τις εργασίες της Ομοσπονδίας και αντιπροσωπεύει αυτήν για την επίτευξη των σκοπών της και οφείλει να χειρίζεται τις υποθέσεις της επιμελώς και εντός των πλαισίων των Νόμων της Κυπριακής Δημοκρατίας.

2.Φροντίζει να ακολουθούνται οι πρόνοιες και οι διατάξεις του παρόντος Καταστατικού.

3.Υποχρεούται να τηρεί πλήρως ενημερωμένο μητρώο των Μελών της Ομοσπονδίας, το οποίο επικαιροποιείται τουλάχιστον άπαξ κατ’ έτος και είναι διαθέσιμο προς επιθεώρηση από οποιοδήποτε πρόσωπο έχει έννομο συμφέρον.

4.Υποχρεούται μετά την ψήφιση οποιασδήποτε τροποποίησης του παρόντος Καταστατικού να την ενσωματώνει σ’ αυτό και να την κοινοποιεί στον ΚΟΑ.

5.Υποχρεούται να ενημερώνει έγκαιρα όλα τα μέλη της Ομοσπονδίας για όλες τις αποφάσεις, δραστηριότητες ή εκδηλώσεις της.

6.Aποφασίζει για την ανάθεση εξουσιών, δραστηριοτήτων ή αρμοδιοτήτων οι οποίες εμπίπτουν στην αρμοδιότητα του Διοικητικού Συμβουλίου σε πρόσωπα ή επιτροπές με τέτοιους όρους όπως σε κάθε περίπτωση ήθελε αποφασίσει και τροποποιεί κατά την απόλυτη κρίση του ή ανακαλεί κάθε τέτοια απόφαση ή ανάθεση.

7.Αποφασίζει την συνεργασία της Ομοσπονδίας με οποιοδήποτε οργανισμό ή πρόσωπο που σχετίζεται άμεσα ή/και δύναται να συνεισφέρει θετικά στις δραστηριότητες της.

8.Συγκαλεί τις Γενικές Συνελεύσεις της Ομοσπονδίας και φροντίζει για την ομαλή διεξαγωγή τους.

9.Τα μέλη του Διοικητικού Συμβουλίου οφείλουν να συμμορφώνονται και να εφαρμόζουν τις διατάξεις του περί της Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες Νόμου του 2007, όπως έχει τροποποιηθεί

10. Δικαιοπραξίες οι οποίες διενεργούνται από το Διοικητικό Συμβούλιο της Ομοσπονδίας εντός των ορίων της εξουσίας του δεσμεύουν την Ομοσπονδία.

**ΑΡΘΡΟ 16o**

**ΑΤΟΜΙΚΑ ΚΑΘΗΚΟΝΤΑ – ΕΞΟΥΣΙΕΣ –**

**ΑΡΜΟΔΙΟΤΗΤΕΣ ΜΕΛΩΝ ΤΟΥ Δ. ΣΥΜΒΟΥΛΙΟΥ**

**Πρόεδρος:**

1.Ο πρόεδρος του Δ.Σ. της Ομοσπονδίας ή ο αναπληρών αυτόν :

(α) Αντιπροσωπεύει την Ομοσπονδία σε όλες τις υποθέσεις της ενώπιον οποιωνδήποτε Δικαστικών ή Άλλων Δημόσιων Αρχών καθώς και στις υποθέσεις της με οποιαδήποτε άλλα πρόσωπα, νομικά η φυσικά. Το Δ. Συμβούλιο δύναται, όταν κρίνει αυτό αναγκαίο, να αντιπροσωπεύεται σε υποθέσεις από άλλο πρόσωπο ή πρόσωπα και να καθορίζει σε κάθε περίπτωση το περιεχόμενο της αντιπροσωπεύσης.

(β) Συγκαλεί τις Γενικές Συνελεύσεις και λογοδοτεί ενώπιον των Τακτικών Γενικών Συνελεύσεων.

(γ)Συγκαλεί στις συνεδρίες του Διοικητικού Συμβουλίου και προεδρεύει αυτών.

(δ)Εκπροσωπεί την Ομοσπονδία σε όλες τις εξωτερικές και εσωτερικές σχέσεις αυτής εκτός εάν άλλως ήθελε αποφασίσει το Διοικητικό **Συμβούλιο**.

(ε)Υπογράφει με το Γενικό Γραμματέα τα πρακτικά των συνεδριάσεων του Δ. Συμβουλίου ύστερα από την επικύρωση τους όπως και κάθε δεσμευτικό για την Ομοσπονδία έγγραφο προς αθλητικές Αρχές και Οργανισμούς όντας υπεύθυνος για την εκτέλεση των αποφάσεων του **Δ.Σ.**

(στ)Υπογράφει με τον Ταμία τραπεζικές επιταγές, γραμμάτια και λογαριασμούς καθώς επίσης κάθε δεσμευτικό για την Ομοσπονδία έγγραφο χρηματοοικονομικής φύσεως..

(ζ)Έχει νικώσα ψήφο σε περίπτωση ισοψηφίας στο Διοικητικό Συμβούλιο.

**Αντιπρόεδρος:**

2.Οι εξουσίες- καθήκοντα και ευθύνες του Αντιπροέδρου της Ομοσπονδίας είναι οι ακόλουθες:

(α) Αντικαθιστά τον Πρόεδρο στην απουσία του, αναλαμβάνοντας όλες τις ευθύνες, εξουσίες, αρμοδιότητες και καθήκοντα αυτού.

(β)Παρακολουθεί και ελέγχει το έργο του υπαλληλικού προσωπικού της Ομοσπονδίας.

(γ) Εκτελεί οποιαδήποτε από τις αρμοδιότητες του Προέδρου ήθελε μεταβιβασθεί σε αυτόν από τον ίδιο τον Πρόεδρο ή από το Διοικητικό Συμβούλιο.

**Γραμματέας:**

3. Ο Γραμματέας:

(α)Tηρεί τα επίσημα βιβλία της Ομοσπονδίας που είναι:

i) Το βιβλίο Πρακτικών των Γενικών Συνελεύσεων.

ii) Το βιβλίο Πρακτικών των Συνεδριάσεων **του** Διοικητικού Συμβουλίου.

iii) Το Επίσημο Μητρώο Μελών.

iv)Το Μητρώο Αθλητών εγγεγραμμένων στη δύναμη των Σωματείων

Μελών.

ν)Το Μητρώο περιουσιακών στοιχείων της Ομοσπονδίας.

(β)Υπογράφει με τον Πρόεδρο τα Πρακτικά των συνεδριάσεων του Διοικητικού Συμβουλίου και κάθε δεσμευτικό για την Ομοσπονδία έγγραφο προς αθλητικές Αρχές και Οργανισμούς.

(γ) Φυλάττει τη σφραγίδα της Ομοσπονδίας.

(δ) Παραλαμβάνει τις αιτήσεις για εγγραφή νέων μελών στην Ομοσπονδία καθώς και οποιεσδήποτε άλλες αιτήσεις προς το Δ. Συμβούλιο και τις υποβάλλει σ’ αυτό.

(ε) Ενημερώνει τον ΚΟΑ για κάθε μεταβολή στη Διοίκηση της Ομοσπονδίας καθώς και κάθε τροποποίηση του Καταστατικού της.

**Ταμίας:**

4.Ο Ταμίας:

(α)Τηρεί όλα τα λογιστικά βιβλία και παρακολουθεί στενά το έργο του αρμόδιου λογιστικού λειτουργού της Ομοσπονδίας.

(β) Φροντίζει για την ασφαλή φύλαξη της περιουσίας της Ομοσπονδίας.

(γ) Καταθέτει σε Τράπεζα που επιλέγει το Διοικητικό Συμβούλιο κάθε εισπραττόμενο ποσό.

(δ) Διαχειρίζεται είτε άμεσα η έμμεσα δια του λογιστικού λειτουργού ποσό μέχρι Ευρω 100,00 – που διατηρεί σε μετρητά ως μικρό ταμείο.

(ε) Φροντίζει για την τήρηση όλων των σχετικών στοιχειων και για τον έλεγχο των Λογαριασμών της Ομοσπονδίας από τους **εκλελεγμένους** από τη Γενική Συνέλευση Ελεγκτές και παρουσιάζει τον οικονομικό απολογισμό μαζί με την έκθεση καθώς και τον Προϋπολογισμό της νέας χρονιάς για έγκριση ενώπιον της ετήσιας Τακτικής Γενικής Συνέλευσης.

(στ)Υπογράφει με τον Πρόεδρο όλες τις τραπεζικές επιταγές, γραμμάτια και λογαριασμούς καθώς επίσης κάθε δεσμευτικό για την Ομοσπονδία έγγραφο χρηματοοικονομικής φύσεως.

**ΑΡΘΡΟ 17o**

**ΕΚΠΡΟΣΩΠΗΣΗ ΟΜΟΣΠΟΝΔΙΑΣ**

Η εκπροσώπηση της Ομοσπονδίας στις σχέσεις της με τρίτους και ενώπιον των Δικαστηρίων, είτε ως ενάγων είτε ως εναγόμενος καθώς επίσης ενώπιον οποιωνδήποτε Διαιτητών ή Σωμάτων Επίλυσης Διαφορών γίνεται από τον πρόεδρο ή από οποιονδήποτε άλλο μέλος του Διοικητικού Συμβουλίου που θα είναι ειδικά εξουσιοδοτημένο από το Δ. Συμβούλιο για τους σκοπούς αυτούς.

**ΑΡΘΡΟ 18o**

**ΠΑΡΑΙΤΗΣΗ-ΠΑΥΣΗ-ΔΙΑΓΡΑΦΗ ΜΕΛΩΝ ΤΟΥ Δ. ΣΥΜΒΟΥΛΙΟΥ**

**Παύση μελών Δ.Σ:-**

1.Οποιονδήποτε μέλος του Δ. Συμβουλίου παύεται από τη θέση του στο Συμβούλιο στις ακόλουθες περιπτώσεις:-

(α)Με απόφαση του Δ. Συμβουλίου όταν απουσιάζει αδικαιολόγητα από τρείς (3) συνεχείς συνδεριάσεις.

(β)Με απόφαση της Γενικής Συνέλευσης όταν παραπεμφθεί σ’ αυτήν και αποδειχθεί ότι είναι ένοχο συμπεριφοράς που εκθέτει ή δυσφημεί δημόσια την Ομοσπονδία ή συμπεριφοράς η οποία αντιστρατεύεται στους σκοπούς και τις αρχές της.

(γ)Με απόφαση της Γενικής Συνέλευσης για αποδεδειγμένη κατάχρηση σε βάρος της περιουσίας της Ομοσπονδίας.

(δ)Με απόφαση της Γενικής Συνέλευσης για αποδεδειγμένη παράβαση του Καταστατικού της Ομοσπονδίας.

Στις περιπτώσεις των εδαφίων (β), (γ) και (δ), η παραπομπή του μέλους του Δ. Συμβουλίου για παύση γίνεται όταν το ζητήσουν δύο (2) τουλάχιστον μέλη αυτού ή το ένα πέμπτο (1/5) τουλάχιστον των Ενεργών Μελών της Ομοσπονδίας και το Δ. Συμβούλιο οφείλει να συγκαλέσει τη Γ. Συνέλευση μέσα σε 30 το αργότερο μέρες από τη μέρα της υποβολής της αίτησης η οποία θα πρέπει να υποβάλλεται γραπτώς στον Γραμματέα της Ομοσπονδίας εκτός αν η καταγγελία αφορά τον ίδιο οπότε η αίτηση υποβάλλεται στον Αντιπρόεδρο. Το καταγγελλόμενο μέλος έχει το δικαίωμα να πληροφορηθεί το περιεχόμενο της εναντίον του καταγγελίας πριν από την μέρα της Γ. Συνέλευσης καθώς επίσης έχει το Δικαίωμα να παρουσιαστεί σ’ αυτήν για να ακουστεί και να υπερασπιστεί τον εαυτό του.

**Αυτοδίκαιη Διαγραφή – Παραίτηση:-**

2.Οποιονδήποτε μέλος του Δ. Συμβουλίου παύει αυτοδικαίως να θεωρείται μέλος του Δ. Συμβουλίου της Ομοσπονδίας και διαγράφεται στις ακόλουθες περιπτώσεις:

(α)Όταν υποβάλει γραπτώς την παραίτηση του ενώπιον του Δ. Συμβουλίου.

(β)Όταν απουσιάσει αδικαιολόγητα από όλες τις συνεδριάσεις του Δ. Συμβουλίου είτε τακτικές είτε έκτακτες, οι οποίες ήθελαν πραγματοποιηθεί εντός διαστήματος τεσσάρων (4) συνεχών μηνών.

(γ)Όταν καταδικαστεί αμετάκλητα από Δικαστήριο για οποιανδήποτε παράβαση του Περί Παρεμπόδισης της Νομιμοποίησης εσόδων από παράνομες Δραστηριότητες Νόμου του 2007 ή των Τροποποιήσεων αυτού ή για άλλο αδίκημα ατιμωτικού χαρακτήρα ή που ενέχει ηθική αισχρότητα.

(δ)Όταν καταδικαστεί αμετάκλητα από οποιονδήποτε πολιτικό δικαστήριο ή/και από οποιανδήποτε ανεγνωρισμένη αθλητική αρχή της Κύπρου ή του εξωτερικού σε οποιανδήποτε ποινή για αδικήματα βίας σε οποιονδήποτε αγωνιστικό χώρο ή για χρήση ή για συνέργεια στη χρήση ή για διάθεση ή για συνέργεια στη διάθεση ουσιών ή μεθόδων φαρμακοδιέγερσης ή καταδικαστεί από τέτοια δικαστήρια ή αρχές με μόνιμη ή προσωρινή στέρηση της φίλαθλης ιδιότητας του για οποιονδήποτε λόγο.

**ΑΡΘΡΟ 19ο**

**ΕΚΤΕΛΕΣΤΙΚΗ ΕΠΙΤΡΟΠΗ**

**Σύνθεση:**

1.Την Εκτελεστική Επιτροπή της Ομοσπονδίας αποτελούν εξ’ οφίκιο, ο Πρόεδρος, ο Αντιπρόεδρος, ο Γραμματέας και ο Ταμίας του Δ. Σ. της Ομοσπονδίας.

**Εκχώρηση Εξουσιών:**

2. Το Δ. Συμβούλιο της Ομοσπονδίας δύναται σε έκτακτες περιπτώσεις και για τρέχουσας φύσεως επείγοντα ζητήματα να εκχωρεί στην Εκτελεστική Επιτροπή εξουσίες αυτού, με σκοπό την ταχύτερη αντιμετώπιση των αναφυόμενων ζητημάτων.

**Συνεδριάσεις:**

3.Οι Συνεδριάσεις της Εκτελεστικής Επιτροπής είναι πάντοτε έκτακτες και συγκαλούνται από τον Πρόεδρο της Ομοσπονδίας ο οποίος είναι ταυτόχρονα και πρόεδρος της Επιτροπής.

**Απαρτία:**

4.Η Εκτελεστική Επιτροπή βρίσκεται σε απαρτία όταν παρεβρίσκονται στη συνεδρίαση τα 3 από τα 4 μέλη της και μεταξύ των παρευρισκομένων είναι ο Πρόεδρος της Ομοσπονδίας ή το πρόσωπο που τον αναπληρώνει με βάση τις πρόνοιες του παρόντος Καταστατικού.

**Αποφάσεις:**

5.Οι αποφάσεις της Εκτελεστικής Επιτροπής λαμβάνονται με απόλυτη πλειοψηφία των παρισταμένων στη συνεδρίαση μελών της που συνιστούν απαρτία.

**ΑΡΘΡΟ 20ο**

**ΑΛΛΕΣ ΕΠΙΤΡΟΠΕΣ – ΣΩΜΑΤΑ – ΟΡΓΑΝΑ ΟΜΟΣΠΟΝΔΙΑΣ**

Το Διοικητικό Συμβούλιο της Ομοσπονδίας, δύναται κατά την απόλυτη κρίση του να συνιστά, διορίζει και παύει οποιεσδήποτε άλλες επιτροπές είτε μονομελείς είτε πολυμελείς, σώματα, ή όργανα και να τους αναθέτει οποιαδήποτε καθήκοντα και αρμοδιότητες στα πλαίσια της προώθησης των σκοπών της Ομοσπονδίας και για τη ρύθμιση της λειτουργίας τους να ετοιμάζει και να καταθέτει στη Γενική Συνέλευση για έγκριση τους αντίστοιχους Κανονισμούς. Τα μέλη των πιο πάνω επιτροπών ή σωμάτων ή οργάνων δεν είναι απαραίτητο να επιλέγονται ανάμεσα στα μέλη του Διοικητικού Συμβουλίου της Ομοσπονδίας ή ανάμεσα στα μέλη των Σωματείων μελών αλλά το Διοικητικό Συμβούλιο έχει τη διακριτική ευχέρεια να επιλέγει οποιοδήποτε πρόσωπα έχουν το ηθικό κύρος, την ικανότητα και τις γνώσεις για να συμμετάσχουν σ’ αυτά και να ανταποκριθούν στο έργο τους και ασπάζονται επίσης τους σκοπούς και τα ιδανικά της Ομοσπονδίας.

**ΚΕΦΑΛΑΙΟ Δ**

**ΟΙΚΟΝΟΝΙΚΟΣ ΕΛΕΓΧΟΣ-ΠΟΡΟΙ-ΠΡΟΥΠΟΛΟΓΙΣΜΟΣ-ΟΙΚΟΝΟΜΙΚΗ ΔΙΑΧΕΙΡΗΣΗ ΟΜΟΣΠΟΝΔΙΑΣ**

**ΑΡΘΡΟ 21o**

**ΟΙΚΟΝΟΜΙΚΟΣ ΕΛΕΓΧΟΣ ΟΜΟΣΠΟΝΔΙΑΣ**

Ο έλεγχος των λογαριασμών και η εποπτεία της Ομοσπονδίας αναφορικά με την οικονομική διαχείριση των εσόδων της για κάθε έτος θα γίνεται ως ακολούθως:

1.Στο τέλος κάθε οικονομικού έτους τα μέλη της διοίκησης της Ομοσπονδίας θα πρέπει να καταρτίζουν τους ακόλουθους λογαριασμούς:

Α.Λογαριασμό του ακαθάριστου εισοδήματος της Ομοσπονδίας ,

Β.Λογαριασμό του πιστωτικού της υπολοίπου κατά την έναρξη του οικονομικού έτους και όλων των χρημάτων που έχουν εισπραχθεί για λογαριασμό της Ομοσπονδίας κατά την διάρκεια αυτού,

Γ.Λογαριασμό όλων των χρηματικών ποσών που οφείλονται από την Ομοσπονδία ή που της οφείλονται και των πληρωμών που διενεργήθηκαν κατά την διάρκεια του ίδιου οικονομικού έτους.

2.Οι λογαριασμοί της Ομοσπονδίας σε περίπτωση που τα ετήσια έσοδα υπερβαίνουν τις 40.000 ευρώ, ελέγχονται από εγκεκριμένο ελεγκτή στον οποίο ανατίθεται η ετοιμασία λογαριασμών ελεγμένων από αυτόν. Εάν τα ετήσια έξοδα δεν υπερβαίνουν τις 40.000 o έλεγχος γίνεται από προσοντούχο άτομο που ορίζει το Δ. Συμβούλιο.

3.Οι ισολογισμοί της Ομοσπονδίας τίθενται από το Δ. Σ. στην Ετήσια Γενική Συνέλευση για ενημέρωση και έγκριση.

**ΑΡΘΡΟ 22o**

**ΟΙΚΟΝΟΜΙΚΟΙ ΠΟΡΟΙ – ΠΕΡΙΟΥΣΙΑ ΟΜΟΣΠΟΝΔΙΑΣ**

Οι πηγές εσόδων της Ομοσπονδίας είναι οι ακόλουθες:

**1.** Από τις συνδρομές και τα δικαιώματα εγγραφής των μελών, από τις εισπράξεις από διάφορες, σύμφωνα με τους σκοπούς της Ομοσπονδίας νόμιμες δραστηριότητες και από οποιεσδήποτε ενισχύσεις προς την Ομοσπονδία υπό τύπο εισφορών, δωρεών, κληροδοτημάτων και επιχορηγήσεων δημοσίων ή ιδιωτικών οργανισμών ή ιδιωτών καθώς και από εισπράξεις από τηλεοπτικά δικαιώματα.

**2.** Άλλοι πόροι που δεν αντίκεινται σε οποιουσδήποτε Νόμους ή Κανονισμούς του Κράτους ή στους σκοπούς και στις αρχές της Ομοσπονδίας . Νοείται ότι εκεί όπου απαιτείται αυτό από οποιονδήποτε Νόμο ή Κανονισμό του Κράτους θα εξασφαλίζεται η έγκριση της Αρμόδιας Αρχής, για την άντληση του συγκεκριμένου πόρου ή πόρων από την Ομοσπονδία.

3.Περιουσία της Ομοσπονδίας μπορεί να είναι οποιαδήποτε κινητά ή ακίνητα περιουσιακά στοιχεία που αποκτήθηκαν με οποιοδήποτε νόμιμο τρόπο. Το Διοικητικό Συμβούλιο της Ομοσπονδίας δύναται να προβαίνει σε οποιαδήποτε νόμιμη ενέργεια για την αύξηση των περιουσιακών στοιχείων αυτής.

4.Το ύψος του δικαιώματος εγγραφής μελών και της ετήσιας συνδρομής, καθορίζεται εκάστοτε με απόφαση της Γενικής Συνέλευσης.

**ΑΡΘΡΟ 23o**

**ΠΡΟΥΠΟΛΟΓΙΣΜΟΣ**

1.Το οικονομικό έτος της Ομοσπονδίας αρχίζει από την πρώτη μέρα έκαστου ημερολογιακού έτους και ολοκληρώνεται κατά την τελευταία ημέρα αυτού.

2.Ο προϋπολογισμός της Ομοσπονδίας συντάσσεται από το Διοικητικό Συμβούλιο και υποβάλλεται για έγκριση στην ετήσια Γενική Συνέλευση. Ο προϋπολογισμός της Ομοσπονδίας περιλαμβάνει τα ετήσια προϋπολογιζόμενα έσοδα και έξοδα αυτής.

**ΑΡΘΡΟ 24o**

**ΟΙΚΟΝΟΜΙΚΗ ΔΙΑΧΕΙΡΗΣΗ ΟΜΟΣΠΟΝΔΙΑΣ**

1. Όλες οι εισπράξεις της Ομοσπονδίας χρησιμοποιούνται αποκλειστικά για την πρόωθηση των σκοπών της και κατατίθενται σε νόμιμα εγκεκριμένο στην Κύπρο Χρηματοπιστωτικό Οργανισμό.

2.Όλα ανεξαιρέτως τα Ενεργά μέλη της Ομοσπονδίας βάσει των προνοιών του καταστατικού εκτός αν η Γενική Συνέλευση αποφασίσει διαφορετικά, υποχρεούνται να καταβάλλουν συνδρομή.

3.Με απώτερο σκοπό την επίτευξη των σκοπών της Ομοσπονδίας, το Διοικητικό Συμβούλιο μπορεί να δανείζεται χρήματα, και να επιβαρύνει ή υποθηκεύσει ολόκληρο ή μέρος της περιουσίας της Ομοσπονδίας μόνο μετά από απόφαση της Γενικής Συνέλευσης της Ομοσπονδίας .

Το συνολικό ποσό δανεισμού της Ομοσπονδίας δεν μπορεί να υπερβαίνει τις Πέντε Χιλιάδες Ευρώ (€5.000=)

4.Το Διοικητικό Συμβούλιο της Ομοσπονδίας με την έγκριση της Γενικής Συνέλευσης, μπορεί να προχωρεί σε απόκτηση, μεταβίβαση ή υποθήκευση ακίνητης περιουσίας της Ομοσπονδίας σε νόμιμα εγκεκριμένο στην Κύπρο Χρηματοπιστωτικό Οργανισμό.

**ΚΕΦΑΛΑΙΟ Ε**

**ΓΕΝΙΚΕΣ ΔΙΑΤΑΞΕΙΣ**

**ΑΡΘΡΟ 25Ο**

**ΑΛΛΑΓΗ ΣΚΟΠΟΥ ΤΗΣ ΟΜΟΣΠΟΝΔΙΑΣ**

Για την αλλαγή των σκοπών της Ομοσπονδίας ή οποιουδήποτε από αυτούς απαιτείται η συνέναιση των τριών τετάρτων (3/4) των Ενεργών μελών της.

**ΑΡΘΡΟ 26Ο**

**ΔΙΑΛΥΣΗ ΟΜΟΣΠΟΝΔΙΑΣ**

**Διάλυση:**

1.Η Ομοσπονδία διαλύεται στις ακόλουθες περιπτώσεις:

(α)Οταν τα Ενεργά μέλη της μειωθούν κάτω από πέντε (5).

(β)Όταν το αποφασίσουν σε Γενική Συνέλευση της Ομοσπονδίας που θα συγκληθεί νομότυπα για το σκοπό αυτό τα τρία τέταρτα (3/4) των Ενεργών μελών της.

**Περιουσία:**

2.Σε οποιανδήποτε περίπτωση διάλυσης της Ομοσπονδίας, εάν μετά την εξόφληση των χρεών της παραμένει οποιαδήποτε καθαρή περιουσία ή ενεργητικό, αυτή διανέμεται εξ ίσου στα Σωματεία της Ομοσπονδίας που παραμένουν Ενεργά.

**ΑΡΘΡΟ 27Ο**

**ΕΣΩΤΕΡΙΚΟΙ ΚΑΝΟΝΙΣΜΟΙ**

Η Γενική Συνέλευση της Ομοσπονδίας δύναται να ψηφίζει εσωτερικούς Κανονισμούς ρυθμίζοντες οποιαδήποτε θέματα σε σχέση με την λειτουργία και την προώθηση των σκοπών της. Σε καμία όμως περίπτωση οι Κανονισμοί αυτοί δύνανται να αλλοιώνουν την έννοια οποιωνδήποτε διατάξεων του παρόντος Καταστατικού και σε περίπτωση οποιασδήποτε σύγκρουσης μεταξύ των εν λόγω Κανονισμών και του Καταστατικού εφαρμόζονται οι πρόνοιες του Καταστατικού.

**ΑΡΘΡΟ 28Ο**

**ΠΕΙΘΑΡΧΙΚΗ ΕΞΟΥΣΙΑ ΟΜΟΣΠΟΝΔΙΑΣ**

Η Ομοσπονδία, δια των διαφόρων Οργάνων ή/και Επιτροπών αυτής, ανάλογα με την περίπτωση, ασκεί πειθαρχικήν εξουσία επί των μελών αυτής, επί των μελών του Δ. Συμβουλίου, επί των αθλητών που είναι εγγεγραμμένοι στη δύναμη της Ομοσπονδίας, επί των μελών των Σωματείων μελών της Ομοσπονδίας και επί των διοικήσεων ή παραγόντων αυτών, επί των προπονητών τους καθώς και επί των διαιτητών και βοηθών διαιτητών ή/και κριτών που λαμβάνουν μέρος στα Πρωταθλήματα ή/και αγώνες της Ομοσπονδίας. Για όσες περιπτώσεις δεν ορίζει το παρόν Καταστατικό, το είδος των επιβαλλόμενων ποινών, τα όρια αυτών και οι διαδικασίες εκδίκασης και επιβολής των ποινών ορίζονται σε ειδικούς Κανονισμούς που εγκρίνει η Γενική Συνέλευση της Ομοσπονδίας.

Αποκλειστικά αρμόδιο Όργανο για την επιβολή ποινής μόνιμου αποκλεισμού ή αποπομπής ή παύσης ή διαγραφής οποιουδήποτε Σωματείου μέλους, παράγοντα, αθλητή, προπονητή, κριτή και διαιτητή από τους κόλπους της Ομοσπονδίας ή των Σωματείων αυτής είναι η Γενική Συνέλευση η οποία είναι επίσης αποκλειστικά αρμόδια να κυρήττει τέτοια πρόσωπα ως ανεπιθύμητα στην Ομοσπονδία.

**ΑΡΘΡΟ 29Ο**

**ΠΡΟΣΦΥΓΗ ΣΕ ΠΟΛΙΤΙΚΑ ΔΙΚΑΣΤΗΡΙΑ**

Απαγορεύεται η προσφυγή οποιουδήποτε μέλους της Ομοσπονδίας, σε οποιονδήποτε πολιτικό δικαστήριο ή άλλο οιωνει δικαστικό όργανο για οποιονδήποτε θέμα σχετίζεται με την προαγωγή των σκοπών της Ομοσπονδίας και την διεξαγωγή των Πρωταθλημάτων της.

Το μέλος της Ομοσπονδίας που ήθελεν παραβεί τις διατάξεις του παρόντος άρθρου παραπέμπεται εντός εύλογου χρόνου ενώπιον της Γενικής Συνέλευσης της Ομοσπονδίας και σε περίπτωση του το καταγγελλόμενο μέλος ήθελεν βρεθεί ένοχο, αποπέμπεται αναγκαστικά και διαγράφεται από μέλος της. Η δε απόφαση της Γενικής Συνέλευσης για την αποπομπή του μέλους επικυρώνεται από το Δ. Συμβούλιο της Ομοσπονδίας στην αμέσως επόμενη συνεδρία του και καταχωρείται στα πρακτικά των συνεδριάσεων του.

**ΑΡΘΡΟ 30Ο**

**ΕΥΘΥΝΗ ΕΝΑΝΤΙ ΤΡΙΤΩΝ**

(3)Η Ομοσπονδία ευθύνεται έναντι τρίτων από τυχόν παράνομες πράξεις ή παραλείψεις των οργάνων ή υπαλλήλων που την αντιπροσωπεύουν και συνεπάγονται υποχρέωση αποζημίωσης, νοουμένου ότι η ζημιογόνος πράξη ή παράλειψη έλαβε χώρα κατά την εκτέλεση και εν τη εκτελέσει των καθηκόντων που τους είχαν ανατεθεί. Νοείται ότι εάν η συγκεκριμένη ζημιογόνος πράξη ή παράλειψη έγινε εκ προθέσεως, δόλια, κακόπιστα ή λόγω βαριάς αμέλειας, το υπαίτιο πρόσωπο ή τα υπαίτια πρόσωπα ευθύνονται αλληλέγγυα και κεχωρισμένως έναντι της Ομοσπονδίας για την αποκατάσταση της ζημιάς που έχει υποστεί

**ΑΡΘΡΟ 31Ο**

**ΠΑΡΑΒΙΑΣΕΙΣ - ΑΣΑΦΕΙΕΣ-ΑΝΤΙΦΑΣΕΙΣ-ΚΕΝΑ-ΕΡΜΗΝΕΙΑ**

**Παραβίαση Νόμου:**

1.Οποιοεσδήποτε διατάξεις του παρόντος Καταστατικού παραβιάζουν οποιονδήποτε Νόμο της Κυπριακής Δημοκρατίας είναι άκυρες και κατά συνέπεια δεν μπορούν να παράξουν κανέναν έννομο αποτέλεσμα.

**Ασάφειες, Αντιφάσεις-**

**Κενά:**

2.Σε περίπτωση κατά την οποία δεν προβλέπονται οποιαδήποτε θέματα στο παρόν Καταστατικό που άπτονται των σκοπών της Ομοσπονδίας καθώς και σε περίπτωση που τέτοιες πρόνοιες του παρόντος Καταστατικού ή των βάσει αυτού εκδιδόμενων Κανονισμών αντιφάσκουν ή συγκρούονται με τις αντίστοιχες πρόνοιες του Καταστατικού ή/και των Κανονισμών της Πανευρωπαϊκής Ομοσπονδίας Κοινωνικού και Αθλητικού Χορού και της Παγκόσμιας Ομοσπονδίας Κοινωνικού και Αθλητικού Χορού θα τυγχάνουν εφαρμογής κατά σειράν οι πρόνοιες των Οργανισμών αυτών.

**Ερμηνεία:**

3.Την αρμοδιότητα για να προβαίνει σε ερμηνεία για οποιανδήποτε ασάφεια ή κενό ή αντίφαση ή σύγκρουση στις πρόνοιες του παρόντος Καταστατικού καθώς και των επί τη βάσει αυτού εκδιδόμενων Κανονισμών, την έχει αποκλειστικά ο Νομικός Σύμβουλος της Ομοσπονδίας τον οποίο διορίζει το Διοικητικό Συμβούλιο.

**ΣΗΜΕΙΩΣΕΙΣ**:

Το παρόν Καταστατικό αποτελούμενο από 31 άρθρα αναγνώστηκε στη Γενική Συνέλευση του Σωματείου στις 11.07.2021 και εγκρίθηκε.

Βεβαιούται η πιστότητα του παρόντος αντιγράφου.

Λευκωσία την \_\_\_\_\_\_\_\_\_\_\_ 2021

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Πρόεδρος Γραμματέας

X:\GENERAL\AAEFY\OMOSPONDIA XOROU\KATASTATIKO.docxefi